Document ID: 32007D0021

KOMISIJAS LĒMUMS
(2006. gada 22. decembris),
ar ko groza Lēmumu 2005/760/EK attiecībā uz dažiem aizsardzības pasākumiem saistībā ar ļoti patogēno putnu gripu un tādu putnu ievedumiem Kopienā, kas nav mājputni
(izziņots ar dokumenta numuru K(2006) 6969)
(Dokuments attiecas uz EEZ)
(2007/21/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (1), un jo īpaši tās 10. panta 4. punktu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (2), un jo īpaši tās 18. panta 7. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (3), un jo īpaši tās 22. panta 6. punktu,
tā kā:
(1)
Pēc putnu gripas epidēmijas uzliesmojuma, ko izraisīja ļoti patogēns vīrusa celms un kas sākās 2004. gada Āzijas dienvidaustrumos, Komisija pieņēma vairākus aizsardzības pasākumus saistībā ar minēto slimību. Šie pasākumi jo īpaši ietvēra Komisijas 2005. gada 27. oktobra Lēmumu 2005/760/EK par dažiem aizsardzības pasākumiem attiecībā uz nebrīvē turētu putnu ievešanu saistībā ar aizdomām par ļoti patogēno putnu gripu dažās trešās valstīs (4). Komisijas Lēmumu 2005/760/EK pašreiz piemēro līdz 2006. gada 31. decembrim.
(2)
Eiropas Pārtikas nekaitīguma iestādes (EPNI) dzīvnieku veselības un dzīvnieku labturības ekspertu grupa 2006. gada 27. oktobrī pieņēma zinātnisku atzinumu par risku dzīvnieku veselībai un labturībai, kas saistīts ar savvaļas putnu, kas nav mājputni, ievešanu Kopienā (“atzinums”). Šis atzinums kļuva oficiāli pieejams 2006. gada 14. novembrī.
(3)
Atzinumā ir noteiktas vairākas jomas, kuru uzlabošana būtiski mazinātu jebkādu konstatēto veselības risku, kas saistīts ar tādu putnu ievedumiem, kas nav mājputni. Jo īpaši atzinumā ir norādīts vīrusu slimību, piemēram, putnu gripas un Ņūkāslas slimības, izplatības risks, ievedot putnus, kas nav mājputni, un noteikti iespējamie instrumenti un risinājumi, lai mazinātu jebkuru risku dzīvnieku veselībai, kas konstatēts saistībā ar šo putnu ievešanu. Šis atzinums būs pamatā ES turpmākajai politikai par dzīvnieku veselības un labturības aspektiem saistībā ar šādiem ievedumiem, tādēļ ir svarīgi pareizi novērtēt Komisijas zinātnisko ieguldījumu, rūpīgi ņemot vērā atzinumā minētos secinājumus un ieteikumus, lai izveidotu šādu ievedumu saskaņotu sistēmu.
(4)
Ņemot vērā Lēmumā 2005/760/EK noteiktos pasākumus, Komisija sāka atzinuma novērtēšanu tūlīt pēc tā publicēšanas, un atzinuma pirmā analīze un iespējamie pasākumu grozījumi tika veikti Pārtikas aprites un dzīvnieku veselības pastāvīgo komitejas ekspertu darba grupas sanāksmē 2006. gada 14. novembrī un Pārtikas aprites un dzīvnieku veselības pastāvīgās komitejas sanāksmē 2006. gada 27. novembrī. Tomēr, ņemot vērā pašreizējo dzīvnieku veselības stāvoki pasaulē saistībā ar putnu gripu, lai dalībvalstis, kā tās norādīja 2006. gada 27. novembra sanāksmē, un Komisija ciešā sadarbībā ar dalībvalstīm varētu pabeigt šo novērtēšanu un sagatavot pasākumus, kas vēl jānosaka, Lēmumā 2005/760/EK paredzētie ierobežojumi aizvien jāpiemēro īsu pārejas posmu.
(5)
Tādēļ Lēmums 2005/760/EK attiecīgi jāgroza.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2005/760/EK 6. pantā datumu “2006. gada 31. decembris” aizstāj ar datumu “2007. gada 31. marts”.
2. pants
Dalībvalstis nekavējoties veic pasākumus, kas vajadzīgi, lai izpildītu šo lēmumu, un publicē informāciju par šiem pasākumiem. Dalībvalstis par to nekavējoties informē Komisiju.
3. pants
Šis lēmums ir adresēts dalībvalstīm.
Briselē, 2006. gada 22. decembrī

Labels: 0
3
20
6